Gymnasium Christianum Ernestinum Baruthense

Gymnasium Christianum Ernestinum (GCE) est gymnasium linguarum, humanitatis, scientiarum naturalium, et technologiae Baruthi in urbe Germanica situm. Id est et minimum et veterrimum gymnasium Baruthense. Historia Hodiernum Gymnasium Christianum-Ernestinum anno 1664 a Christiano Ernesto, marchione Baruthensi, conditum est nomine Gymnasii illustris Collegii Christiani-Ernestini. In ratione autem institutionis maxime spectabatur ad linguas antiquas, praesertim Latinam, et philosophiam. Initio gymnasium iuxta templum urbis situm erat, ubi hodie historicum civitatis museum patet. In aedificio annis 1615–1618 exstructo schola Latina continebatur, quae die 17 Iulii anno 1664 ad dignitatem gymnasii evecta est. Anno 1804 institutum litterarum novam sedem accepit in pristino orphanotrophio, quod annis 1732–1733 sub Georgio Friderico Carolo marchione in Via Fridericiana numero XIV exaedificatum erat. Postquam urbs anno 1810 Regno Bavariae vendita est, schola usque ad annum 1899 Regia Bavarica Institutio Studiorum appellabatur. Nomen conditoris sui gymnasium humanisticum demum anno 1952 recepit. Discipuli gymnasii humanistici pileis rubris dignoscebantur, cum discipuli scholae realis superioris pileos virides gererent. Post rerum conversionem anni 1933 Nationales Socialistae discipulis usum talium pileorum interdixerunt. Cum aedificium scholare annis sexagesimis saeculi vicesimi omnibus discipulis iam non sufficeret, decretum est ut nova schola propius ad stationem ferriviariam principalem exstrueretur. Quae post biennium operum anno 1966 perfecta est atque mense Octobri tradita. Selectio doctrinarum (G9) Ab classe quinta: lingua Anglica aut Latina ut prima lingua peregrina. Ab classe sexta: altera lingua peregrina, quae antea electa non erat. Ab classe octava: optio inter ramum scientiarum naturalium et technologiae, ramum humanitatis atque ramum linguarum. Gymnasium illustre Ut discipuli ingenio praestantes amplius promoverentur, mense Aprili anno 2010 Gymnasium Illustre institutum est, cuius nomen ad pristinam appellationem scholae refertur. Hoc est programma additamentarium a consuetudine ordinum scholarum independens, in quo peculiares cursus praebentur, velut “Selecta argumenta astronomiae” aut “Classici historiae cinematographicae”. Manus discipulorum In Gymnasio Christiano-Ernestino exstiterunt — praesertim saeculo undevicesimo — complures societates discipulorum. Ex his una adhuc manet, “Abituria ab anno 1851 Baireuthi condita” appellata. Haec societas sibi proposuit inter alia amicitiarum ex temporibus scholasticis ortarum continuationem conservare. Nexus externi Situs interretialis gymnasii proprius.